**6-րդ կրթական հարթակ**

 **18-րդ շաբաթ**

**Ստուգողական աշխատանքի ստուգում և ամփոփում։**

**Դասասկզբյան հարց ու պատասխան աշակերտների հետ**

* **Դասը սկսել դպրոցի ուխտով։** *Անհրաժեշտության դեպքում ուխտի տեքստը նորից մեկնաբանել։*

**Քերականություն- Բաղաձայնների ուղղագրությունն ու ուղղախոսությունը Գ-Կ-Ք /էջ 70/:**

* Կ-ն և Ք-ն բառի բոլոր դիրքերում գրվում են այնպես, ինչպես արտասանվում են։ Օրինակ՝ կատու, կատակ, թաքնվել, քամի և այլն։
* Գ-ն հիմնականում գրվում է այնպես, ինչպես արտասանվում է։ Օրինակ՝ ագահ, սագ, Գուգարք և այլն։
* Մի շարք դեպքերում բառամիջում և բառավերջում գրվում է Գ, սակայն արտասանվում է Ք։
* Ր-ից հետո – օրինակ՝ երգ, թարգմանել, կարգ, մարգարե և այլն։
* Ձայնավորից հետո – օրինակ՝ ավագ, թագավոր, ծագել, կարագ և այլն։
* Ն-ից հետո – օրինակ՝ անգամ։

**Գրականություն - «Սոխակը» Հանս Քրիստիան Անդերսեն /էջ 65/։**

* Վարժ կարդա հեքիաթը և քո բառերով հակիրճ ներկայացրու հիմնական գաղափարը:
* Երբևէ լսե՞լ ես սոխակի երգը։ Ինչպիսի՞ն է այն։
* Ի՞նչ տարբերություն կար իսկական և արհեստական սոխակների մեջ։
* Փոխիր հեքիաթի վերնագիրը։ Ինչպե՞ս կանվանես այն
* Պատմվածքից հանիր տարբեր թանկարժեք քարերի անունները, պարզիր ինչ տեսք ունեն դրանք։

**Բառագիտություն**

* **Վերհիշել հետևյալ բառերի նշանակությունները՝**
* *Սանդուղք - աստիճան*
* *Հրճվել - ուրախանալ*
* *Դայլայլել – գեղեցիկ ձայնով երգել*
* *Այտ - թուշ*
* *Երգեհոն – երաժշտական գործիք*
* **Վերհիշել հետևյալ բառերի հոմանիշները՝**
* *Զեփյուռ – մեղմ քամի*
* *Ապարանք - պալատ*
* *Կամենալ – ցանկանալ, ուզել*
* *Պաղ - սառը*
* *Երախտապարտ - շնորհակալ*
* **Վերհիշել հետևյալ բառերի հականիշները՝**
* *Կռանալ – ուղղվել*
* *Առաջին – վերջին*
* *Փնտրել – գտնել*
* *Հատուկ – հասարակ*
* *Շքեղ – անշուք*

**Մշակույթ - Ներսես Շնորհալի**

* Վարժ կարդալ և վերարտադրել Ներսես Շնորհալու կենսագրությունը։
* Քո կարծիքով ո՞րն է Շնորհալու կյանքի և գործունեության կարևորագույն կողմը։
* Ո՞ր դարաշրջանում է ապրել Ներսես Շնորհալին։
* Ո՞ր իշխանական ցեղի հետնորդն էր Շնորհալին։
* Անգիր սովորել «Հավատով խոստովանիմ» հանգանակի առաջին հատվածը։
* Անգիր սովորել և երգել «Առավոտ Լուսոյ» աղոթք-երգի առաջին 5 տուները։

***Նոր դաս։***

* **«Արդուկն ու մարդուկը» Էդվարդ Միլիտոնյան (էջ 72)**
* **Բառագիտություն – խորդուբորդ, աղավաղել, ողորկ, ցասում, անիրավ** բառերի բացատրությունները, թեմատիկ հոմանիշներն ու հականիշները
* **Քերականություն –** **Բաղաձայնների ուղղագրությունն ու ուղղախոսությունը Դ-Տ-Թ (էջ 77)։**
* **Մշակույթ –** ***Բարեկենդան***

***Գրականություն - «Արդուկն ու մարդուկը» Էդվարդ Միլիտոնյան։***

* Վարժ կարդա հեքիաթը և քո բառերով հակիրճ ներկայացրու հիմնական գաղափարը:
* Ովքե՞ր են հեքիաթի հերոսները։ Ինչու՞ է այն կոչվում «Արդուկն ու մարդուկը»։
* Ինչպիսի՞ հատկանիշներ ունի գլխավոր հերոսը։
* Հեքիաթի ո՞ր մասն է քեզ հոգեհարազատ, որը՝ ոչ։
* Ի՞նչ պատահեց հեքիաթի վերջում, դու համաձա՞յն ես ավարտի հետ։
* Հորինիր սեփական ավարտը հեքիաթի համար։

**Բառագիտություն**

* Բառատետրում (բացատրական մասում) արտագրել և սովորել հետևյալ բառերն ու *դրանց բացատրությունները*
* *Խորդուբորդ - անհարթ*
* *Աղավաղել – փոխել, խաթարել, փչացնել*
* *Ողորկ - հաթ*
* *Ցասում - բարկություն*
* *Անիրավ – ոչ ճիշտ, ոչ օրինական*
* Բառատետրում գրել և սովորել հետևյալ բառերի հոմանիշները
* *Կարծր - պինդ*
* *Տափակ - հարթ*
* *Հսկա – վիթխարի, մեծ*
* *Տարեց - ծեր*
* *Դաժան - անխիղճ*
* Բառատետրում գրել և սովորել հետևյալ բառերի հականիշները
* *Առաջ - հետ*
* *Շշնջալ – գոռալ*
* *Վեր – վար*
* *Վշտանալ – ուրախանալ*
* *Կործանել – ստեղծել։*

***Քերականություն-*** **Բաղաձայնների ուղղագրությունն ու ուղղախոսությունը Դ-Տ-Թ (էջ 77)։**

* Տ-ն և Թ-ն բառի բոլոր դիրքերում գրվում են այնպես, ինչպես արտասանվում են։ Օրինակ՝ տհաճ, ատել, տնային, զարթնել, կիրթ և այլն։
* Դ-ն հիմնականում գրվում է այնպես, ինչպես արտասանվում է։ Օրինակ՝ դերասան, բարդի, խարդախ և այլն։
* Մի շարք դեպքերում բառամիջում և բառավերջում գրվում է Դ, սակայն արտասանվում է Թ։
* Ր-ից հետո – օրինակ՝ արդար, արդյոք, բարդ, երդիկ և այլն։
* Ձայնավորից հետո – օրինակ՝ դադար, դդում, օդ և այլն։
* Ն-ից հետո – օրինակ՝ անդամ, կենդանի, ընդամենը և այլն**։**

**Կատարել էջ 78-ի վարժություն 1 և 3։**

**Հարցեր և առաջադրանքներ**

* Որո՞նք են **Դ-Տ-Թ** բաղաձայնների ուղղագրության ու ուղղախոսության կանոնները։

**Մշակույթ - Բարեկենդան**

Բարեկենդան նշանակում է բարի կենդանություն: Այն ուրախության ու զվարճանքի օր է, հիշեցնում է Ադամի և Եվայի դրախտային կյանքը, երբ նրանք ապրում էին վայելքի ու անհոգության մեջ:

Նախկինում տոնը հավանաբար կապ ուներ գարնան սկսվելու հետ: Եվ պատահական չէին զվարճությունները, որոնք արթնացող բնությանն ուրախ դիմավորելու, մարդկանց վերակենդանացնելու խորհուրդ ունեին: Մարդիկ մաղթում էին միմյանց բարի կենդանություն:

Բարեկենդանը տոնում էին որպես Մեծ Պահքին նախորդող շաբաթվա տոն, որը նշվում էր կերուխումով, խաղերով, մրցումներով, պարերով և այլն: Այն տևում էր երկու շաբաթ՝ անմիջականորեն հաջորդելով Ս. Սարգսի տոնին և ավարտվելով Մեծ Պահքով:

Պահքին նախորդող կիրակին Բուն Բարեկենդանի օրն էր: Պահքի խորհրդանշում է հիսուս Քրիստոսի անապատում անցկացրած 40 օրերը։ Մեծ Պահքի 40 օրերին գումարվել են նաև Զատիկին նախորդող 9 օրերը, և այն տևում է 49 օր: Մեծ Պահքն ավարտվում է Զատիկի` մեր Տեր Հիսուս Քրիստոսի Հարության տոնով:

Բարեկենդանն այնքան սիրված, ժողովրդական, սպասված տոն էր, որ հայ ազգի կողմից այն ընկալվում էր որպես ամենաազգային, ինչպես նաև  խրախճանքի, ճոխ ու առատ ուտելիքներ վայելելու տոն, պարերի, խաղերի, զվարճահանդեսների, թատերախաղերի, այցելությունների և ուրախության երկու շաբաթ:

Այդ օրերին թույլատրվում էր առատ ուտելիք, կերուխում: Նախապատվությունը տրվում էր մսեղենի, կաթնեղենի, յուղի առատությանը: Տավարի, ոչխարի և թռչնեղենի մսից պատրաստում էին զանազան ճաշատեսակներ: Առաջին օրերին պատրաստում էին մեծ քանակությամբ գաթա ու հալվա: Երեկոյան ուտում էին կաթնապուր, մածուն, խաշած ձու:

Պարտադիր ճաշատեսակը խաշիլն էր, որով սկսվում էր տոնը և երկու շաբաթ պատրաստվում բոլոր տներում: Տանտիկիններն իրենց պահած մթերքներով շռայլորեն հյուրասիրում էին ընտանիքի անդամներին և հյուրերին: վերջին օրը, երեկոյան, կաթնապուր ու մածում էին ուտում, վրայից` խաշած ձու, ասելով. «բերաններս փակում ենք սպիտակ ձվով: Աստված արժանացնի կարմիր ձվով բաց անելու»,- ակնարկելով, որ ահա սկսվում է Մեծ պասը, որի 49 օրերի ընթացքում այլևս ձու չպիտի ուտեն մինչև Զատիկ:

**Հարցեր և առաջադրանքներ՝**

* + - * Ի՞նչ է նշանակում բարեկենդան։
			* Ե՞րբ էին հայերը նշում բարեկենդանի տոնը։
			* Ի՞նչ սովորություններ էին կապված տոնի հետ։
			* Ի՞նչն էր հաջորդում բարեկենդանին։
			* Ավանդաբար ի՞նչ կերակուրներ էին ուտում բարեկենդանի տոնին։
			* Ի՞նչ գիտես Մեծ Պահքի մասին։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

* Սահմանել, թե որոնք են **Դ-Տ-Թ** բաղաձայնների ուղղագրության ու ուղղախոսության կանոնները։
* Սահուն կարդալ դասանյութը և վերարտադրել սեփական խոսքերով, բնութագրել դասանյութի հերոսներին և պատասխանել դասավերջի հարցերին։
* Հասկանալ քերականական հասկացությունները և կարողանալ մեկնաբանել
* Դասանյութն ամրապնդել վարժությունների միջոցով և բերել օրինակներ
* Մասնակցի խմբային աշխատանքներին։